Doen-dit-self-projekte vir jou huis - Jou Gesin | Solidariteit WêreldJou Gesin | Solidariteit Wêreld
Tuis › Artikels › Doen-dit-self-projekte vir jou huis
Vrydag, Julie 6th, 2018
Verbeteringe aan jou huis hoef nie altyd baie tyd en baie geld te beteken nie aangesien ʼn paar klein veranderinge in en om die huis ʼn groot verskil kan maak.
Daar is talle maniere om jou huis maklik, vinnig en goedkoop te verbeter. Kyk dus na die 20 doen-dit-self-projekte wat jy sommer een weeksaand of oor die naweek kan aanpak:
Eerste indrukke maak saak. Jou voordeur is gewoonlik een van die eerste dinge wat mense sien wanneer hulle by jou huis aankom of jou huis binnegaan. Dalk het jou voordeur net ʼn nuwe laag verf nodig, of jy kan dit vervang. Jy kan ook in die area rondom jou voordeur ʼn groot verskil maak deur byvoorbeeld net ʼn potplant of ʼn nuwe indrukwekkende lig daar te sit.
ʼn Huis se kombuis is dikwels die bymekaarkomplek vir familie en vriende. Om die hele kombuis te vervang, is dikwels vir baie mense nie finansieel moontlik nie. Jy kan egter ʼn paar klein veranderinge maak wat jou kombuis soos ʼn nuwe sikspens sal laat lyk.
Die spasie tussen die onderste en boonste kaste: Die kombuis se hele voorkoms kan maklik verander word deur dié spasie ʼn prettige kleur te verf, nuwe teëls te lê of interessante muurpapier te plak.
Spasies in rakke, kaste en laaie: Kaste het dikwels nie genoeg plek nie weens vreemde voorwerpe wat baie plek opneem. Gaan kyk gerus na maniere om laaie, rakke en kaste aan te pas deur byvoorbeeld houtafskortings aan te bring sodat spasie optimaal benut word.
Verf jou kombuiskaste: Daar is deesdae hordes tipes verf in verskillende kleure en afwerkings beskikbaar. Sit nuwe handvatsels aan om die prentjie af te rond.
Bou vir jou bed ʼn nuwe kopstuk. Jy kan amper enige materiaal gebruik om dit te doen – van ou planke tot ʼn strykplank wat jy nie meer gebruik nie. Verder kan jy verf, materiaal, foto’s of amper enigiets anders waaraan jy kan dink, gebruik om dit mee te versier. Maak ʼn unieke kopstuk wat by jou smaak en leefstyl aanpas – laat dit aan die verbeelding oor.
Jy hoef nie ʼn nuwe bad of wasbak te koop om jou badkamer op te kikker nie. Gebruik muurpapier om die mure ʼn elegante voorkoms te gee of verf die teëls ʼn ander kleur. ʼn Ander idee is om die krane te vervang om die badkamer daardie ekstra blink gevoel te gee. Installeer ʼn nuwe lig wat diepte aan die spasie gee.
Die sitkamer is nog ʼn vertrek waar familie en vriende baie tyd deurbring. Indien jy ʼn kaggel in jou sitkamer het, behoort dit klaar karakter en sjarme by vertrek te voeg. Dit is dalk egter tyd om jou kaggel op te knap deur byvoorbeeld net die raam om die kaggel te verf of te vervang.
Kies een muur en verf dit ʼn helder kleur of bedek dit met interessante muurpapier. Bou self ʼn rak, sit dit aan die muur vas en sit foto’s of ander kleurvolle items daarop. Iets wat ook ʼn baie groot verskil kan maak in ʼn sitkamer is om die meubels rond te skuif en die vertrek optimaal te benut. ʼn Nuwe lig, een of twee goedjies teen die muur, ʼn mat of ʼn interessante koffietafel kan ookʼn hemelsbreë verskil maak.
DIY Network: https://www.diynetwork.com/how-to/make-and-decorate/decorating/10-budget-updates-and-easy-cosmetic-fixes-pictures
Home Stratosphere: https://www.homestratosphere.com/smart-home-remodeling-ideas-on-a-budget/#living
Ideal Home: http://www.idealhome.co.uk/all-rooms-ideas/how-to-renovate-on-a-budget-20-ideas-91473
The Balance Everyday: https://www.thebalanceeveryday.com/cheap-home-remodel-tips-453816